Спачатку ўзнікла ідэя героя-кветкі — васілька. Такое рашэнне адразу ў добрым сэнсе правакуе на стварэнне цікавага асяродку персанажаў — для іх можна прыдумаць шмат розных прыгод у кветкавым царстве. Думалі з калегамі над гэтым, але вырашылі пашукаць яшчэ варыянты. І неяк загаварылі пра бульбу. Тое, што бульба звязана з нашай культурай, традыцыямі — ні ў каго сумненняў не выклікае. Да ўсяго, гародніна аказалася і даволі кінематаграфічнай для ўвасаблення. Спачатку былі асцярогі, што яе аблічча выявіцца не такім выразным і цікавым у выяўленчым плане. Але пасля таго, як вывучыў выявы бульбы і ў профіль, і анфас, высветлілася, што яна ды іншая гародніна — цалкам прыдатны матырыял для стварэння вобраза. Вось і атрымаўся ў выніку хлопчык у кепачцы і яго сябры — вусень-сабака і Божая кароўка-котка. Пасля першых праглядаў нам ўжо зрабілі заўвагу, што дзеці не разбяруцца, што за звяры такія ў Тошкі ў таварышах. Але магу запэўніць — акурат дзеці цудоўна разумеюць і прымаюць усе правілы гульні.